钦定古今图书集成/理学汇编/学行典/第245卷 > 吴仕期
## 钦定古今图书集成/理学汇编/学行典/第245卷 > 吴仕期

按《宣城县志》：“吴仕期，字德望，为诸生，倜傥负气。万历
己卯，张居正父丧不归，仕期愤然，拟为上相国书，侃
侃千馀言，稿传于外。南操院胡槚，居正私人也。太平
同知龙宗武为槚，里人相比命，逻者获仕期，置芜湖
狱。宗武讯之曰：‘必有授尔指者，举其人，当尔贷’。盖指
沈修撰懋学也。仕期曰：‘男子生负刚肠，奋直言，安用
人指授也’？”搒掠无完肤，终无一语连及宗武。命狱卒
囊沙扑其面死，闻者冤之。万历辛卯，其妻贡氏与弟
仕朝抱《孤愤录》奔愬，南台御史孙惟诚具疏以闻，槚
宗武皆远戍。敕建仕期夫妇义烈坊，后祀乡贤。